Plankumainie roņi

Plankumainie roņi, plankumaino  roņu ģints (Phoca) ir viena no roņu dzimtas (Phocidae) ģintīm, kas apvieno divas mūsdienās dzīvojošas sugas.Mammal Species of the World: Genus Phoca Sastopamas ziemeļu puslodes jūrās Atlantijas un Klusajā okeānā, kā arī pieguļošajā Ziemeļu ledus okeāna daļā. No abām sugām biežāk sastopams ir plankumainais ronis (Phoca vitulina), kurš ir arī visbiežāk sastopamā roņu suga pasaulē.

 Izplatība 
Larga ronis (Phoca largha) mājo tikai Klusā okeāna ziemeļu daļā, Āzijas un Ziemeļamerikas piekrastēs.Fish & Game: Spotted Seal 

Toties plankumainajam ronim ir cirkumpolāra izplatība ar divām lielām ekoloģiski atšķirīgām populācijām — Atlantijas okeāna populācija (Eiropas un Ziemeļamerikas jūrās) un Klusā okeāna populācija (Āzijas un Ziemeļamerikas jūrās).IUCN: Harbor Seal Viena no plankumainā roņa pasugām — Ungavas ronis (Phoca vitulina mellonae) — mājo saldūdens ezeros Kanādas austrumos.Status of the Lacs des Loups Marins Harbour Seal, Phoca vitulina mellonae, in Canada

  Baltijas jūrā un Latvijā 
Baltijas jūrā sastopama viena plankumaiņu roņu ģints suga — plankumainais ronis (Phoca vitulina). Lai arī tas ir visizplatītākais no roņiem Eiropas ziemeļu ūdeņos, Baltijas jūras populācija ir ļoti neliela (400—600 īpatņu). Parasti uzturas tikai dienvidrietumu daļā — Dānijas un Zviedrijas dienvidu piekrastes ūdeņos. Retumis ieklīst Kaļiņingradas apgabala un Lietuvas piekrastes teritorijā. Latvijas ūdeņos iespējama vien atsevišķu īpatņu nejauša ieklīšana. Līdz 2013. gadam plankumainais ronis pie Latvijas krastiem konstatēts divas reizes.

 Sistemātika 
Plankumaino roņu ģints (Phoca) 
 Larga ronis (Phoca largha)
 Plankumainais ronis (Phoca vitulina)

 Atsauces 

 Ārējās saites 
iNaturalist: Genus Phoca


Kategorija:Roņi